Imtella' Ġunju 15, 2021 L-Air Malta ħabbret li se tkun qed iżżid it-titjiriet lejn Pariġi u Amsterdam u tnaqqas minn tar-Renju Unit. Fi stqarrija l-linja tal-ajru nazzjonali qelet li qed tagħmel dan it-tibdil fil-frekwenza tat-titjiriet tagħha skont id-domandi tas-suq. Għalhekk l-Air Malta qalet li mill-20 ta' Lulju t-titjiriet lejn u mill-Ajruport Charles De Gaulle ta' Pariġi se joperaw kuljum, ħlief nhar ta' Erbgħa. Mill-24 ta' Lulju titjiriet lejn / minn Amsterdam se joperaw kuljum ħlief it-Tlieta u l-Ħadd. Imbagħad, minn Settembru, ser jiżdied servizz ieħor ta' kull ġimgħa biex b'hekk is-servizzi lejn il-kapitali Olandiża jiżdiedu għal sitt darbiet fil-ġimgħa. Fid-dawl tad-domanda kajmana mis-suq tar-Renju Unit, wara li Malta baqgħet barra mill-lista l-ħadra tagħha għall-vjaġġaturi, l-Air Malta ħadet id-deċiżjoni li tikkanċella t-titjiriet kollha lejn / minn Manchester li kienu oriġinarjament ippjanati mill-20 ta' Lulju sal-10 ta' Settembru F'Lulju, il-linja tal-ajru se tkun ukoll qed tikkanċella 11-il titjira bir-ritorn lejn / minn Heathrow f'Londra billi tnaqqas l-iskeda għal sitt darbiet fil-ġimgħa b'servizz ta' filgħodu kuljum ħlief nhar ta' Tlieta. Dan is-sajf l-Air Malta se topera titjiriet diretti lejn / minn 19-il belt: Amsterdam, Berlin, Brussell, Katanja, Dusseldorf, Frankfurt, Ġinevra, Liżbona, Londra Heathrow, Lyon, Munich, Milan Linate, Palermo, Pariġi Charles De Gaulle, Pariġi Orly , Praga, Ruma, Vjenna, u Zurich.